
Broj: 411/26
Sarajevo, 10.11.2026. godine
Zahtjev za dostavu ponuda za građevinsku sanaciju kotlovnice
OŠ „Kiseljak“, Tuzla
Poštovani ponuđači,
Muslim Aid Association poziva ponuđače da dostave ponudu za građevinsku sanaciju kotlovnice OŠ „Kiseljak“, Tuzla, prema ovom zahtjevu i priloženom predmjeru.
1 Predmet zahtjeva
1.1. Predmet nabavke: građevinski radovi navedeni u predmjeru, s materijalom, transportom, zaštitom prostora, čišćenjem i odvozom vlastitog otpada.
1.2. Lokacija: OŠ „Kiseljak“, Tuzla, [tačna adresa objekta].
1.3. Rok završetka: 25.12.2026, po fazama usklađenim s ugradnjom grijanja.
Građevinski radovi koji su preduslov za montažu grijanja završavaju se prije početka te montaže, prema zajedničkom rasporedu usaglašenom sa školom i MAA. Krajnji rok završetka ostaje 25.12.2026. godine.
1.4. Važenje ponude: najmanje 60 kalendarskih dana od roka za dostavljanje ponuda.
2 Tehnička specifikacija
Vrsta, opis, kvalitet materijala, jedinice mjere i količine radova utvrđeni su u predmjeru u prilogu. Ponuđač cijeni isti popis i količine. Svi ugrađeni materijali moraju biti novi i odgovarajući za navedenu namjenu.
Nabavka kotla, montaža grijanja, dimovodni i električni priključci ugovaraju se odvojeno. Ovaj zahtjev obuhvata samo građevinske zahvate iz predmjera.
3 Priprema i dostavljanje ponuda
3.1 Sadržaj ponude
popunjen i potpisan Format prijave s predmjerom, cijenama i pismenom garancijom;
kopija registracije za odgovarajuće radove te ID i PDV podaci, ako je ponuđač PDV obveznik;
najmanje jedna referenca za slične radove u posljednjih pet godina, s kontaktom naručioca;
odgovorna osoba, kvalifikacije i potrebna ovlaštenja za radove te eventualni podizvođači;
rok izvođenja i potpisano prihvatanje priloženih uslova nabavke i politika MAA.
Jedinične cijene i ukupne iznose po stavkama iskazati u BAM bez PDV-a. U završnoj tabeli posebno iskazati bezuslovni popust, osnovicu nakon popusta, PDV i ukupan iznos za plaćanje. Ponuđač koji nije PDV obveznik to jasno navodi i ne obračunava PDV. Kopije su dovoljne za ponudu; MAA može tražiti originale na uvid. Ponuđač odgovara za rad svojih podizvođača.
3.2 Dostavljanje ponude
Potpisanu ponudu u PDF formatu dostaviti na armin.zlatic@muslimaid.com, s predmetom „Ponuda za građevinsku sanaciju kotlovnice OŠ Kiseljak“.
Rok prijema: 17.11.2026. do 16 sati. Ponude primljene nakon roka neće se razmatrati. Izmjena, dopuna ili povlačenje ponude mogući su do isteka roka, na isti način kao i predaja ponude.
Pitanja i dogovor o obilasku: armin.zlatic@muslimaid.com, najkasnije do 16.11.2026 do 12 sati. Pojašnjenja i izmjene dostavljaju se svim zainteresovanim ponuđačima pod jednakim uslovima; usmeni dogovori ne mijenjaju poziv.
3.3 Kriterij odabira
Komisija provjerava ispunjenost uslova na osnovu dokumentacije dostavljene uz ponudu i dodjeljuje bodove prema objavljenim kriterijima. Članovi komisije mogu biti ekonomske i drugih struka, u skladu s internim pravilima MAA. Za svaki kriterij u zapisniku se navode bodovi i dokumenti na osnovu kojih su dodijeljeni.
Ugovor za građevinsku sanaciju kotlovnice OŠ „Kiseljak“, Tuzla, bit će dodijeljen ponuđaču čija administrativno i tehnički prihvatljiva ponuda ostvari najveći ukupan broj bodova.
· Obavezni uslovi
Ponuđač mora ispuniti uslove poziva, dostaviti kompletnu ponudu koja obuhvata sve stavke predmjera, dokazati najmanje jedan završen sličan posao u posljednjih pet godina i ponuditi garantni rok od najmanje 24 mjeseca.
Pored navedenog, ponuđač je dužan dostaviti:
a) Podatke o odgovornoj osobi za izvođenje radova
Ponuđač imenuje osobu odgovornu za organizaciju i izvođenje radova te komunikaciju sa školom, Muslim Aid Association i angažovanim nadzorom. Uz ponudu dostavlja:
· ime, prezime i kontakt odgovorne osobe;
· kratku biografiju s navedenim iskustvom na sličnim radovima;
· dokaz o kvalifikaciji i eventualnim ovlaštenjima traženim ovim pozivom;
· potpisanu izjavu o raspoloživosti za predmetni angažman.
Odgovorna osoba može biti zaposlena kod ponuđača ili angažovana po drugom dokumentovanom osnovu.
b) Plan sigurnog izvođenja radova
Ponuđač dostavlja kratak plan sigurnog izvođenja radova, do dvije stranice, prilagođen radu u školi koja ostaje u funkciji. Plan mora obuhvatiti:
· ograđivanje i označavanje radnog prostora i kotlovnice te sprečavanje pristupa učenicima i drugim neovlaštenim osobama;
· sigurno čuvanje alata, opreme i materijala, redovno uklanjanje otpada te održavanje slobodnih prolaza i izlaza;
· mjere zaštite od prašine, buke, pada predmeta, požara, električnih i drugih rizika povezanih s predviđenim radovima;
· usklađivanje termina radova sa školom radi smanjenja ometanja nastave i prethodnu najavu eventualnog ograničenja pristupa;
· imenovanje osobe zadužene za provođenje mjera sigurnosti, prijavu incidenta i poduzimanje hitnih mjera.
Plan mora sadržavati konkretne mjere za predmetne radove. Opća izjava da će se poštovati mjere zaštite nije dovoljna. Radovi koji ugrožavaju siguran pristup ili boravak učenika i osoblja mogu se izvoditi tek nakon usaglašavanja potrebnog ograničenja pristupa i termina sa školom i naručiocem.
·  Kriteriji i način bodovanja
Maksimalan broj bodova iznosi 100.
	Kriterij
	Način bodovanja
	Maksimalni broj bodova

	Ukupna cijena ponude
	Bodovi = (najniža ukupna cijena prihvatljive ponude ÷ ukupna cijena ponude koja se ocjenjuje) × 60.
	60

	Dokumentovane reference za slične radove
	Jedan završen sličan posao: 5 bodova; dva: 15 bodova; tri ili više: 25 bodova.
	25

	Garantni rok za izvedene radove i ugrađene materijale
	Od 24 do manje od 36 mjeseci: 5 bodova; od 36 do manje od 48 mjeseci: 10 bodova; 48 ili više mjeseci: 15 bodova.
	15

	UKUPNO
	
	100


Ukupna cijena ponude
Za bodovanje se koristi ukupan iznos koji Muslim Aid Association plaća, uključujući sve troškove izvršenja ugovora, bezuslovne popuste i PDV kada je primjenjiv. Ponuđač koji nije PDV obveznik mora to jasno navesti. Ponude moraju obuhvatiti isti predmjer kako bi cijene bile međusobno uporedive.
Dokumentovane reference
Sličnim poslovima smatraju se građevinski radovi, završene građevinske sanacije ili adaptacije postojećih objekata koje obuhvataju vrste radova navedene u predmjeru ovog poziva. Prihvataju se poslovi završeni u periodu od pet godina prije isteka roka za dostavljanje ponuda.
Za svaku referencu ponuđač dostavlja potvrdu naručioca ili ugovor uz dokaz o završenim radovima. Dokumentacija mora omogućiti provjeru opisa radova, datuma završetka i identiteta izvođača, uz kontakt naručioca.
Jedan ugovor računa se kao jedna referenca, bez obzira na broj radova ili objekata obuhvaćenih tim ugovorom. Sama referens-lista bez pratećih dokaza ne donosi bodove. Muslim Aid Association zadržava pravo provjere dostavljenih referenci.
Garantni rok
Minimalni garantni rok iznosi 24 mjeseca od potpisane primopredaje radova. Ponuđač navodi garantni rok u mjesecima u potpisanom obrascu ponude. Za bodovanje se koristi jedinstveni garantni rok koji pokriva sve ugovorene radove i ugrađene materijale.
Ponuđeni garantni rok postaje sastavni dio ugovora. Izvođač je dužan bez dodatne naknade otkloniti nedostatke obuhvaćene garancijom.
Bodovi se obračunavaju na dvije decimale. U slučaju jednakog ukupnog broja bodova prednost ima ponuda s nižom ukupnom cijenom, zatim ponuda s više bodova za reference. Ako jednakost ostane, provodi se dokumentovano izvlačenje uz pozivanje izjednačenih ponuđača.
4 Realizacija radova
4.1 Izvođenje i sigurnost
Radovi počinju nakon ugovaranja i pisanog naloga MAA. Izvođač sa školom i MAA usaglašava raspored s montažom grijanja. Štiti postojeću i novu opremu, osigurava radilište od pristupa učenika, čuva alat i materijal te održava sigurne prolaze. Bučni i rizični radovi te eventualna ograničenja pristupa unaprijed se dogovaraju sa školom.
Izvođač vodi evidenciju izvedenih količina i fotografiše radove koji se kasnije prekrivaju. Nedostatke koji onemogućavaju siguran nastavak prijavljuje prije zahvaćenih radova. Dodatni radovi i promjene cijene zahtijevaju prethodno pisano odobrenje ovlaštene osobe MAA.
Prihvaćeni plan sigurnog izvođenja radova i imenovane odgovorne osobe sastavni su dio ugovora. Zamjena odgovorne osobe moguća je uz prethodnu pisanu saglasnost MAA i dokaz da zamjenska osoba ispunjava tražene uslove.
4.2 Pregled garancija i plaćanje
MAA angažuje nezavisno stručno lice za završni pregled. Nedostaci se evidentiraju zapisnikom, izvođač ih otklanja o svom trošku, a stručno lice potvrđuje korekcije. Izvođač predaje evidenciju radova, tražene dokaze o materijalima i pisanu garanciju od najmanje 24 mjeseca od primopredaje.
Ako je ponuđen duži garantni rok od minimuma, u ugovor i pisanu garanciju unosi se puni ponuđeni rok na osnovu kojeg su dodijeljeni bodovi.
Reklamacije se prijavljuju telefonom i e-mailom. Izvođač potvrđuje prijem najkasnije narednog radnog dana i dostavlja rok otklanjanja. Za prijavljeni nedostatak koji predstavlja sigurnosni rizik izvođač osigurava intervenciju najkasnije u roku od 24 sata od prijave. Do dolaska izvođača škola i MAA obavještavaju se o potrebnim hitnim mjerama zaštite i ograničenju pristupa. Otklanjanje nedostataka pokrivenih garancijom ne naplaćuje se dodatno.
Plaćanje je bez avansa: 70% nakon završetka radova potvrđenih zapisnikom, a 30% nakon stručnog pregleda, otklanjanja nedostataka i primopredaje. Uredna dospjela faktura plaća se u roku od 30 radnih dana. Plaćanje uredno završenih građevinskih radova ne uslovljava se završetkom odvojenog ugovora za grijanje.
5 Završne odredbe
Postupak se provodi prema pravilima nabavke MAA i uslovima donatora. Troškove ponude snosi ponuđač. MAA može obrazloženo poništiti postupak ako nema prihvatljivih ponuda ili finansiranja. Svi ponuđači bit će obaviješteni e-mailom.
Sastavni dio poziva je Format prijave sa finansijskom ponudom i pismenom garancijom te dostavljeni uslovi nabavke i politike MAA.

